section_heading: Odanost obitelji
paragraph_text: mini|250px|desno|[[Anna Gunn - glumica koja u seriji Na putu prema dolje tumači ulogu Skyler White. Gunn je za portret supruge narkokralja koja u početku ne zna što se događa, ali kasnije postaje praktički njegova desna ruka osvojila dvije prestižne televizijske nagrade Emmy u kategoriji najbolje sporedne glumice.]] Kroz cijelo svoje trajanje, serija se bavi istraživanjem veza glavnih likova prema njihovim obiteljima. Walt svoju odluku o početku proizvodnje metamfetamina i postanku kriminalcem brani željom da zbrine svoju obitelj. U trećoj sezoni on pokušava izaći iz posla zbog toga što mu Skyler prijeti napuštanjem. Gus ga nagovara da ostane govoreći mu da je posao svakog muškarca da brine o svojoj obitelji, premda ga ista ne voli. U posljednjoj epizodi serije, međutim, Walt konačno priznaje Skyler da je njegova glavna motivacija za sve što je radio bila vlastiti interes, unatoč činjenici da je za nju i njihovu djecu u tajnosti osigurao 9,72 milijuna dolara. Jessejevu usamljenost u ranijim sezonama serije moglo bi se djelomično objasniti kroz odluku njegovih roditelja da ga izbace iz kuće zbog problema s konzumacijom droge. Upravo ta odvojenost od roditelja približava ga Jane čiji joj otac non-stop prigovara za njezino drogiranje. Kada se Walt susretne s Janeinim ocem, on o Jesseju priča kao o svom nećaku te priznaje da ne može doprijeti do njega. Janein otac mu odgovara da mora nastaviti pokušavati, jer smatra da se od obitelji ne smije odustati zbog toga što ništa drugo niti ne postoji u čovjekovom životu. Janeina smrt na kraju druge sezone, a koju Walter namjerno nije spriječio, glavni je razlog zbog čega njezin otac kao kontrolor leta uzrokuje sudar zrakoplova.